Honderde polisiebeamptes vir korrupsie ondersoek | Maroela Media
Khehla Sitole (Foto; Ian Landsberg, ANA)
Die polisie ondersoek altesaam 286 sake van korrupsie waarby 564 polisiebeamptes glo betrek word, het genl. Khehla Sitole, nasionale polisiehoof, Dinsdag in die parlement gesê.
Die verdagtes sluit in twee luitenant-generaals, drie generaals-majoor en agt brigadiers.
Altesaam 55 sake van bedrog, 35 van afpersing en 136 beweerde oortredings van die Wet op Rampbestuur word ondersoek, het Sitole gesê.
Tugstappe staar ook 14 polisiebeamptes in die gesig nadat hulle gevangenes gehelp ontsnap het.
Altesaam 77 beamptes is ontslaan en 113 is minder ernstige strawwe opgelê.
In die sogenaamde blouligskandaal het die onafhanklike polisie-ondersoekdirektoraat (Opod) en die ondersoekdirektoraat van die nasionale vervolgingsgesag (NVG) reeds sewe polisiebeamptes in hegtenis geneem.
Dit sluit in Bonang Mgwenya, die adjunk-nasionale kommissaris. Hy word saam met 12 ander senior beamptes aangekla dat hulle saamgespan het om 'n kontrak van nagenoeg R191 miljoen aan prins Vimpie Manthata van die Batlokwa-koningsgesin toe te ken. Hulle is glo hiervoor vergoed.
Tien ander beamptes word in 'n afsonderlike gedeelte van dieselfde ondersoek by beweerde wandade betrek, het Sitole gesê.
Wat betref die ondersoek na verdagte kontrakte om forensiese dataontleders aan te stel, het Sitole gesê tugverhore teen 16 polisielede duur voort.
Die ondersoek na die verlenging van 'n kontrak van R475 miljoen tussen die polisie en Telkom, hoewel dit nie onderteken is nie, is uitgekontrakteer. Die ondersoek het reeds gelei tot aanbevelings dat vier beamptes strafregtelik vervolg moet word.
Sitole het gesê die polisie het die aanbevelings aan sy regspan vir oorweging oorhandig.
Hy het aan LP's gesê sommige van die sake is betreklik oud en die huidige polisiebestuur het dit van die vorige administrasie geërf. Volgens Sitole gaan dit nie lank duur vir die polisie om sy goeie naam in ere te herstel nie.
Oh I'm sorry to ask.
What exactly will be the point?
En waar is grootbek Bheki nou? Kruip elke keer weg wanneer SY polisielede uitgehaal word …
Ag wat hulle gaan niks oor kom nie.
Die tipe nuus skok my nie eens meer nie. Wat wel 'n jammerte is dat die korrupte polisie nou die wet gehoorsame polisie ook 'n slegte naam gee.